b'\n_START_ARTICLE_\nSusak\n_START_SECTION_\nNaselja\n_START_PARAGRAPH_\nNa otoku postoje dva naselja, Donje Selo ili Spja\xc5\xbea, i starije, Gornje Selo. Udaljenost izme\xc4\x91u tih dvaju sela je stotinjak metara, a prometnica koja ih povezuje je zapravo krivudavo kameno stubi\xc5\xa1te koje ide kroz trstiku._NEWLINE_Gornje Selo je malo udaljenije od mora, a Donje Selo, odnosno Spja\xc5\xbea, kako sam naziv sugerira, je priobalno.\n_START_SECTION_\nStanovni\xc5\xa1tvo\n_START_PARAGRAPH_\nJedino autohtono i apsolutno ve\xc4\x87insko stanovni\xc5\xa1tvo su Hrvati (Sansegoti)._NEWLINE_Svojevremeno je otok bio najgu\xc5\xa1\xc4\x87e naseljeni prostor u biv\xc5\xa1oj SFRJ. Masovno iseljavanje sa otoka je po\xc4\x8delo 1964. godine, uvo\xc4\x91enjem poreza na vino, ina\xc4\x8de glavnog susa\xc4\x8dkog proizvoda.\n_START_SECTION_\nPovijest\n_START_PARAGRAPH_\nNa otok prvi dolaze Iliri, koji su na Veloj Stra\xc5\xbei, najvi\xc5\xa1oj to\xc4\x8dki otoka (98 m), sagradili obrambenu i dojavnu gra\xc4\x91evinu. Nakon Ilira dolaze Rimljani. Rimski pisac Plinije spominje Susak kao pjeskovit otok nedaleko od dana\xc5\xa1nje Pule._NEWLINE_Nakon pada Zapadnog Rimskog Carstva (476., otok dolazi pod vlast Ostrogota, a od 6. do 10. stolje\xc4\x87a je pod vla\xc5\xa1\xc4\x87u Bizanta._NEWLINE_Hrvati otok naseljavaju u 8. stolje\xc4\x87u, a otok u 10. stolje\xc4\x87u postaje dio kraljevine Hrvatske. Na otok dolaze benediktinci, kojima hrvatski kralj Kre\xc5\xa1imir gradi samostan. Prvi redovnici dolaze iz Osora, a poglavar dolazi iz Monte Cassina u Italiji. Samostan ubrzo prerasta u opatiju._NEWLINE_Prvi pisani dokument spominje otok je Mleta\xc4\x8dka kronika Ivana \xc4\x90akonina iz 884. godine, u kojem se Susak naziva "Sansagus"\'u kojem je zapisan pod imenom._NEWLINE_Otok \xc4\x8desto napadaju gusari i uskoci, pa se u 12 st. gradi utvrda, \xc4\x8dije je ru\xc5\xa1evne temelje utvrde i danas mogu\xc4\x87e vidjeti u blizini crkve._NEWLINE_Susak je u srednjem vijeku do\xc5\xbeivio jedan demografski doseljeni\xc4\x8dki val stanovnika iz Sinjske krajine, pa su tako nastali \xc5\xa1tokavsko-\xc4\x8dakavski govori._NEWLINE_U 14. stolje\xc4\x87u opatija se ukida, ali nastavlja djelovati kao samostan sve do 1770.. Po ukidanju opatije, otok i imovina pripada osorskom biskupu, koji na otoku osniva \xc5\xbeupu i na ostacima benediktinske opatije gradi \xc5\xbeupnu crkvu sv. Nikole. Dana\xc5\xa1nji oltar Gospe Karmelske je izgra\xc4\x91en na sveti\xc5\xa1tu opatije._NEWLINE_Po odlasku benediktinaca otok je imao oko 300 stanovnika._NEWLINE_U 18. stolje\xc4\x87u otok dolazi pod upravu Habsbur\xc5\xa1ke Monarhije odnosno Austro-Ugarske, koje gradi odmarali\xc5\xa1te, lje\xc4\x8dili\xc5\xa1te, \xc5\xa1etnicu koja spaja dvije najve\xc4\x87e pje\xc5\xa1\xc4\x8dane uvale, svjetionik (1885.), te uvodi uredno vo\xc4\x91enje zemlji\xc5\xa1nih knjiga (katastar)._NEWLINE_Nakon Austro-Ugarske, otok potpada pod Italiju, koja provodi radikalnu talijanizaciju: talijanski postaje slu\xc5\xbebenim jezikom, a sva se imena i prezimena prevode na njihovu talijansku verziju._NEWLINE_Susak je na vrhuncu svog razvoja 1936. gradi vinariju, a 1940. i tvornicu za preradu ribe. Krajem drugog svjetskog rata, otok dosi\xc5\xbee svoj demografski maksimum - 1876 stanovnika._NEWLINE_Zavr\xc5\xa1etkom Drugog svjetskog rata Susak postaje dio Hrvatske, tj. Jugoslavije. Komunisti\xc4\x8dki re\xc5\xbeim provodi nacionalizaciju i agrarnu reformu, \xc5\xa1to je imalo jako lo\xc5\xa1e posljedice po otok. Tvornica za preradu riba se zatvara, a 1960-ih godina po\xc4\x8dinje masovno iseljavanje. \xc4\x8cak 1395 su\xc5\xa1\xc4\x8dana napu\xc5\xa1ta otok zbog politi\xc4\x8dkih i ekonomskih razloga. Svatko tko je mogao \xc4\x8damcima na vesla bje\xc5\xbei u Italiju, a odatle za Sjedinjene dr\xc5\xbeave, Hoboken, New Jersey.\n_START_SECTION_\nPromet\n_START_PARAGRAPH_\nBrodskom linijom je povezan sa Malim Lo\xc5\xa1injem i Rijekom.\n_START_SECTION_\nGospodarstvo\n_START_PARAGRAPH_\nSvojevremeno su 97% Suska \xc4\x8dinili vinogradi._NEWLINE_Otok je imao i svoju autohtonu vinsku sortu, troji\xc5\xa1\xc4\x87inu._NEWLINE_Kao druga va\xc5\xbena djelatnost na otoku je bilo pomorstvo; Suicani su bili poznati i kao vrsni mornari.\n_START_SECTION_\nZanimljivosti\n_START_PARAGRAPH_\nOtok je zemljopisni fenomen, i za\xc5\xa1ti\xc4\x87ena je spomeni\xc4\x8dka ba\xc5\xa1tina, tako da je zabranjena bilo kakva gradnja._NEWLINE_Poznati kao zatvorena zajednica, govorilo se da su suradnici iseljenih Suicana na dokovima u New Yorku, mahom Portorikanci i Afro-Americanci, prije nau\xc4\x8dili govorit po suicansku nego su Suicani engleski._NEWLINE_Na Susku se danas govori \xc4\x8dakavicom kakvom se nekad govorilo i u Biha\xc4\x87u do dolaska turske vlasti.'